
Ildkugle over 
Sønderjylland 

Af Ole Henningsen 

En af de seneste indberetninger til SUFOIs hjemmeside om himmelfænomener 
har fået en del omtale i andre medier. 

Om morgenen ved 05.13-tiden den 9. april observerede TN fra Husum Ballum 
ved Bredebro i Sønderjylland i få sekunder en orange lyskugle, der 
eksploderede i 5 - 8 mindre lyskugler, der brændte op og forsvandt ca. 20 - 25 
grader over horisonten. Kompasretning ved fremkomst var 160 grader, og 
ildkuglerne svandt bort i retningen 180 grader. 

Andre havde også set himmelfænomenet, og observationen blev af Danmarks 
Radio, DR Syd, den 10. april omtalt således: 

„Ildkugle set over Sønderjylland 

Mindst tre personer har tidligt i går morges set en ildkugle på himlen 
over Sønderjylland. Der er formentlig tale om en stor meteorit, oplyser 
DR Syd. 

Per Andresen fra Sønderborg så ildkuglen da han klokken kvart over 
fem cyklede ned mod stranden for at fiske. 

Han så et lys, som han i første omgang troede stammede fra et fly, 
men det viste sig at være en ildkugle på størrelse med en fodbold eller 
håndbold. Ildkuglen blev også observeret 25 km væk af en anden 
lystfisker ved Knudshoved på Løjt Land nord for Aabenraa. 

Per Andresen fortæller, hvad han så: 

,Ildkuglen for hen over hustagene , hvorefter den eksploderede i fire-fem 
stumper', siger han. 

Den planlagte fisketur blev suspenderet, og i stedet endte Per 
Andresen hjemme foran computeren for at studere meteorit-nedslag. 
Derfor afviser han, at der har været tale om fyrværkeri. 

Også i Ballum vest for Tønder melder en af DR Syds lyttere, at han har 
set ildkuglen." 

Per Andersen indberettede også sin observation til Astronomisk Selskab, 
fortæller Lars Bakmann til ufo-mail. 

Lars Bakmann er sektionsleder i selskabets Meteorsektion, og han blev 
yderligere interviewet om begivenheden af Jyske Vestkysten om 
begivenheden. 

Ud fra beskrivelserne er SUFOI ikke i tvivl om, at det har drejet sig om et 
meteor, der med stor fart har ramt Jordens atmosfære. Lars Bakmann fra 
Astronomisk Selskab deler denne opfattelse. 

Når en meteor bremses ned i atmosfæren ses den som et kraftigt lysende 
stjerneskud også kaldet en ildkugle. I sjældne tilfælde vil enkelte stykker af 
meteoren overleve nedbremsningen og falde til Jorden i form af meteoritter. 



Hvis du har set en 
ildkugle, kan dine 
observationer 
måske medvirke 
til at der bliver 
fundet 
meteoritter. 

Samtidigt vil dine 
observationer 
måske også kunne 
medvirke til, at 
det kan beregnes, 
hvorfra i 

Solsystemet en 
evt. nyfunden 
meteorit kom fra. 

Dermed kan 

indsamlingen af 

data om meteorobservationer bruges i udforskningen af Solsystemets dannelse 
og udvikling. 

SUFOI samarbejder i denne type af observationer med Astronomisk Selskabs 
Meteorsektion, hvis formål bl.a. er registrering af observation af store 
stjerneskud, ildkugler. 

Indberetning af disse observationer kan via en speciel formular med nøjagtige 
data foretages til Dansk Ildkuglecentral på adressen: 

http://as.dsri.dk/ildkugle/ 

Der samarbejdes endvidere med Geologisk Museum, der har stor interesse i 
fund af eventuelle nedfaldne meteoritter, der har overlevet turen ned gennem 
Jordens atmosfære. 

Fra dansk område er der kun registeret 2 fund af meteoritter, der er set falde 
ned. Endvidere er der fundet yderligere 2 meteoritter i jorden. De er altså 
relativt sjældne, og betragtes som såkaldt „danekræ", der skal afleveres til 
nærmere registrering og undersøgelse. 



Således tog observationen af et kraftigt ildkugle- 
fænomen sig ud i USA for få år siden. Ved denne lejlighed 
blev der i øvrigt fundet nedfaldne meteoritstumper. 


Hvem har set ildhaler? 

Af Ole Henningsen 

På samme måde, som SUFOI, Skandinavisk UFO Information, samarbejder 
med bl.a. Meteorsektionen ved Astronomisk Selskab, og videregiver for dem 
interessante rapporter, modtager SUFOI også meldinger fra Astronomisk 
Selskab om indberettede himmelfænomener, der IKKE har relation til 
meteorer. 

Lars Bakmann fra Meteorsektionen fortæller om det seneste tilfælde til ufo- 
mail: 

„Jeg blev her til morgen ringet op af TP fra Vejen. 

Han og hans far havde I aftes (15-04-2004 kl. 20:35 DST ) set 3 Udhaler 
bevæge sig fra vest mod syd. Fænomenet kunne ses i ca. 5 min. 

Observatøren kørte i bil under observationen. Ingen lyd og ingen blinkende lys. 
Det afvises at det kunne være fly. 




Observatøren havde ringet til dagbladet »Jyske Vestkysten«, som åbenbart 
havde bragt en artikel om ildkuglen fra Sønderborg (09-04-2004). Derfra var 
han blevet henvist til mig. 

Det er ikke en ildkugle med den tid, og rumskrot lyder også usandsynligt. Som 
underbygning for at tiden skulle passe (den lange observationstid red.), 
opgives at Udhalerne blev set mens bilen kørte en strækning på ca. 9 km." 
SUFOI har i skrivende stund endnu ikke registreret andre observationer fra det 
pågældende tidspunkt og har p.t. ingen forklaring på det observerede. 

Man har du som læser en forklaring, eller har du eventuelt selv observeret de 
beskrevne „ildhaler" på himlen, så hører vi gerne nærmere herom på 
adressen: www.ufo.dk. 


Observation fra 
Oslobåden 

Af Ole Henningsen 

En lidt usædvanlig observation blev gjort den 9. april 2004 ved 1-tiden om 
natten. Observatørerne, ægteparret Andersen fra Ballerup, fortæller i en 
henvendelse til SUFOI: 

„Vi henvender os til jer, efter vi har oplevet noget, som vi ikke har kunnet 
finde en forklaring på. 

Det drejer sig om, at vi d. 9. april var på vej til Norge med Oslobåden fra 
København, og da vi var nået ud for Gøteborg og kl. var ca. 01.00 om natten, 
så vi oppe på himlen 2 selvlysende lysegrønne ting komme flyvende ved siden 
af hinanden over mod Færgen, vi var med. 

De fløj rundt i en cirkel for at flyve lidt skråt tilbage, for derefter at flyve 
direkte lodret op i luften og forsvandt. 

Disse 2 selvlysende tingester på himlen var ca. på størrelse med en stor 
middagstallerken, og det skal lige siges, at de blev set et godt stykke væk fra 
færgen. Hvor langt er svært at sige, da det var mørkt, og at afstanden kan 
være svær at definere. 

Hele denne situation varede ca. et par minutter, og vi sagde til hinanden, at 
det var godt at vi begge 2 så disse tingester, for ellers kunne man tro at den 
ene part så syner. 

Vi ved ikke hvad det var vi så, men snakkede meget om det evt. kunne være 
ufoer, da der findes mere mellem himmel og jord end man kan forklare. Vi vil 
derfor blive meget glade hvis I evt. kunne afhjælpe os med 
spørgsmålet:, HVAD VAR DET VI SÅ PÅ HIMLEN?' 

Og nu kunne mand tro at fordi vi var ombord på Oslobåden, så havde vi fået 
noget at drikke, da vi så disse tingester. Men vi vil pointere, at vi ikke havde 
fået noget at drikke, og vi var ædru på observationstidspunktet." 

Ægteparret tilføjer: 

„Lysene som vi så dækkede hele omridset samt hele tallerkenen var dækket af 
dette lysegrønne lys, og størrelsen har ca. været Z 2 - 1 meter i omkreds, men 
afstanden kan godt snyde hvor store de var da de var ca. 1 kilometer væk fra 
Oslobåden". 



SUFOI har ikke andre indberetninger fra det pågældende tidspunkt, men har 
kontaktet UFO-Sverige for at høre, om man i vor svenske søsterorganisation 
har registreret observationer i nærheden af Goteborg denne dato. 

Måske har læserne yderligere oplysninger der kan medvirke til at identificere 
de observerede lys? 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 


